เปิดประมูลเครื่องไฟฟ้าช่วยน้ำท่วม
สหการประมูล รุกตลาดประมูลเครื่องใช้ไฟฟ้าขาย เจาะกลุ่มผู้ประสบภัยน้ำท่วม
8 ธ.ค. 2554

สหการประมูล รุกตลาดประมูลเครื่องใช้ไฟฟ้าขาย เจาะกลุ่มผู้ประสบภัยน้ำท่วม
นายเอกพิทยา เอี่ยมคงเอก กรรมการผู้จัดการใหญ่ บริษัท สหการประมูล เปิดเผยว่า วันที่ 10 ธ.ค.นี้ บริษัทจะเปิดประมูลสินค้าเครื่องใช้ไฟฟ้า ซึ่งเป็นสินค้าใหม่ยังไม่เคยผ่านการใช้งานมาก่อน แต่อาจมีตำหนิเพียงเล็กน้อย จำนวนกว่า 60 รายการ มาเปิดประมูลให้กับผู้ประสบภัยน้ำท่วมซื้อในราคาที่ต่ำกว่าราคาท้องตลาดประมาณ 25-30% 
“เชื่อว่าจะช่วยให้ผู้บริโภคสามารถซื้อสินค้าดังกล่าวได้ในราคาประหยัด โดยเฉพาะผู้ประสบภัยน้ำท่วม ที่เครื่องใช้ไฟฟ้าในบ้านได้รับความเสียหายและต้องการซื้อไปทดแทน” นายเอกพิทยา กล่าว 
สำหรับเงื่อนไขการประมูล ผู้ที่ต้องการประมูลต้องวางเงินประกัน 2,000 บาทก่อนการประมูล ในกรณีที่มีผู้ประมูลซื้อสินค้านั้นๆ มากกว่า 1 ราย ราคาจะถูกปรับขึ้นครั้งละ 1,000 บาท และผู้ที่ประมูลได้จะต้องจ่ายค่าดำเนินการ 3% ของราคาสินค้าที่ประมูลซื้อได้ หากประมูลได้แล้วไม่รับสินค้าในวันดังกล่าวจะต้องวางเงินมัดจำจำนวน 2,000 บาท 
สินค้าที่นำมาประมูล มีทั้งโทรทัศน์จอแอลซีดี ตู้เย็น ไมโครเวฟ และเครื่องใช้ไฟฟ้าอื่นๆ 
ในวันเดียวกันบริษัทก็จะเปิดประมูลขายสินค้า Luxury Brand มือสองกว่า 150 รายการ ซึ่งมีทั้งกระเป๋าถือ กระเป๋าสะพาย กระเป๋าพวงกุญแจหรู และกระเป๋าสตางค์ 
นอกจากนี้ ยังมีนาฬิกายี่ห้อดังรวมทั้งเครื่องประดับอื่นๆ โดยแต่ละแบรนด์ล้วนเป็นสินค้าที่ได้รับความนิยมจากผู้บริโภคกลุ่มที่ชอบความหรูหรา เช่น PRADA TOD’S LOUIS VUITTON CHANEL BURBERRY COACH PUCCI และสินค้าแบรนด์อื่นๆ อีกมากมาย
ผู้ที่สนใจสามารถชมสินค้าได้ที่ www.unio-nauction.com หรือสอบถามข้อมูลเพิ่มเติมได้ที่บริษัท